พระราชกฤษฎีกาจัดตั้งเทศบาลเมืองสกลนคร ในท้องที่จังหวัดสกลนคร

พระราชกฤษฎีกา
จัดตั้งเทศบาลเมืองสกลนคร
จังหวัดสกลนคร
พุทธศักราช ๒๔๗๙

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๒๐
สิงหาคม พุทธศักราช ๒๔๗๘)
อาทิตย์ทิพอาภา
พล.อ.
เจ้าพระยาพิชเยนทรโยธิน
ตราไว้ ณ วันที่
๑๑ มีนาคม พุทธศักราช ๒๔๗๙
เป็นปีที่ ๓
ในรัชกาลปัจจุบัน

โดยที่เห็นสมควรจัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดสกลนคร
ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ วรรค ๑ และวรรค ๓ แห่งพระราชบัญญัติจัดระเบียบเทศบาล พุทธศักราช
๒๔๗๖ จึงให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองสกลนคร
จังหวัดสกลนคร พุทธศักราช ๒๔๗๙

มาตรา ๒[๑] 
ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา ๓ 
ให้จัดเขตชุมนุมชนในบรรดาตำบลอันเป็นที่ตั้งศาลาว่าการจังหวัดสกลนคร
ตามเขตที่กำหนดไว้ในมาตรา ๔ ขึ้นเป็นเมือง มีฐานะเป็นเทศบาลเมือง มีนามว่า เทศบาลเมืองสกลนคร
จังหวัดสกลนคร

มาตรา ๔  ให้กำหนดเขตเทศบาลเมืองสกลนคร
จังหวัดสกลนคร ไว้ดังนี้ คือ 
ด้านตะวันตก
ตั้งแต่หลักเขตที่ ๑ ซึ่งตั้งอยู่ที่มุมเขตร่อนของสนามบินพลเรือนมุมตะวันตก
และเป็นเส้นตรงไปทางทิศตะวันออกเฉียงเหนือ เลียบเขตสนามบินพลเรือน
ไปถึงมุมสนามบินด้านเหนือ หักเป็นเส้นตรงไปทางทิศเหนือ ถึงริมขอบหนองสนมด้านตะวันตก
จดหลักเขตที่ ๒
จากหลักเขตที่
๒ เป็นเส้นตรงไปทางทิศตะวันออกเฉียงเหนือผ่านทางไปจังหวัดอุดรธานี ตรงกิโลเมตรที่
๔.๙๔๐ และห่างจากทางไปจังหวัดอุดรธานีฝั่งเหนือ ๒๖๗ เมตร จดหลักเขตที่ ๓
ด้านเหนือ
จากหลักเขตที่ ๓ หักเป็นเส้นตรงไปทางทิศตะวันออก ห่างและขนานกับถนนไสสว่างฝั่งเหนือ
๔๐๐ เมตร ถึงตรงมุมถนนไสสว่างกับถนนใจผาสุขร่วมกัน จดหลักเขตที่ ๔
จากหลักเขตที่
๔
หักเป็นเส้นตรงไปทางทิศตะวันออกเฉียงเหนือข้ามหนองละหานถึงริมเกาะดอนสวรรค์ด้านเหนือ
จดหลักเขตที่ ๕
ด้านตะวันออก
จากหลักเขตที่ ๕ ไปทางทิศตะวันออกเลียบไปตามเขตเกาะดอนสวรรค์
จนถึงด้านใต้ของเกาะดอนสวรรค์ จดหลักเขตที่ ๖
จากหลักเขตที่
๖ เป็นเส้นตรงไปทางทิศตะวันตกเฉียงใต้ข้ามหนองละหาน
ผ่านด้านตะวันออกของป่าช้าดอนกะโจถึงริมมุมทิศใต้ของป่าช้าดอนกะโจ จดหลักเขตที่ ๗
ด้านใต้
จากหลักเขตที่ ๗ หักเป็นเส้นตรงไปทางทิศตะวันตกเฉียงเหนือ
ถึงทางไปบ้านงิ้วด่อนฝั่งตะวันตก จดหลักเขตที่ ๘
จากหลักเขตที่
๘ เป็นเส้นตรงไปทางทิศตะวันตกห่างและขนานกับถนนรอบเมืองฝั่งใต้
ถนนไปสนามบินฝั่งตะวันออกเฉียงใต้ และถนนไปอำเภอนาแกฝั่งตะวันออก ถนนละ ๒๐๐ เมตร
จดหลักเขตที่ ๙ ซึ่งตั้งอยู่ห่างจากสามแยกถนนไปอำเภอนาแกกับถนนสนามบิน ๓๕๐ เมตร
วัดเป็นเส้นตรง
จากหลักเขตที่
๙ หักเป็นเส้นตรงไปทางทิศตะวันตกผ่านถนนไปอำเภอนาแกถึงมุมสนามบินพลเรือนมุมใต้
แล้วเลียบเขตสนามบินพลเรือนด้านตะวันตกเฉียงเหนือไปจดหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อน
ให้มีหลักย่อยปักไว้เป็นระยะเพื่อแสดงแนวเขตด้วยตามควร

มาตรา ๕ 
ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น หรือโรงเรือนสิ่งปลูกสร้างนั้น
ๆ อยู่ในเขตเทศบาลเต็มทุกส่วน

มาตรา ๖ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี

[เอกสารแนบท้าย]

๑.
แผนที่ท้ายพระราชกฤษฎีกาจัดตั้งเทศบาลเมืองสกลนคร จังหวัดสกลนคร พุทธศักราช ๒๔๗๙

(ดูข้อมูลจากภาพกฎหมาย)

ศรินรัตน์/จัดทำ
๙ เมษายน ๒๕๖๓

อรญา/ตรวจ
๙ มิถุนายน ๒๕๖๓

[๑] ราชกิจจานุเบกษา
เล่ม ๕๓/-/หน้า ๑๓๑๙/๑๔ มีนาคม ๒๔๗๙